IVL เด้ง 3 % ลุ้นกำไร Q2 ทะลุ 1.4 หมื่นล้าน รับธุรกิจ PET-IOD โตแกร่ง ชูเป้า 65 บ.
IVL รีบาวด์ 3% คาดกำไรไตรมาส 2/65 โต 69% แตะ 1.4 หมื่นล้าน รับธุรกิจ PET-IOD แกร่ง โบรกแนะนำ “ซื้อ” ราคาเป้าหมาย 65 บาท 
IVL รีบาวด์ 3% คาดกำไรไตรมาส 2/65 โต 69% แตะ 1.4 หมื่นล้าน รับธุรกิจ PET-IOD แกร่ง โบรกแนะนำ “ซื้อ” ราคาเป้าหมาย 65 บาท
22 ก.ค. 2565

ผู้สื่อข่าวรายงานว่า วันนี้ (22 ก.ค.65) ราคาหุ้น บริษัท อินโดรามา เวนเจอร์ส จำกัด (มหาชน) หรือ IVL ณ เวลา 15:22 น. อยู่ที่ระดับ 46.00 บาท บวก 1.25 บาท หรือ 2.79% สูงสุดที่ระดับ 46.25 บาท ต่ำสุดที่ระดับ 44.75 บาท ด้วยมูลค่าการซื้อขาย 700.86 ล้านบาท

บริษัทหลักทรัพย์ บัวหลวง จำกัด (มหาชน) หรือ BLS ระบุในบทวิเคราะห์ (21 ก.ค.65) ว่า IVL มีแนวโน้มรายงานกำไรหลักและกำไรสุทธิเติบโตอย่างต่อเนื่องในไตรมาส 2/65 ทางฝ่ายวิจัยคาดว่าบริษัทจะรายงานกำไรสุทธิอยู่ที่ 14,080 ล้านบาท เพิ่มขึ้น 69% เมื่อเทียบกับงวดเดียวกันของปีก่อน ทรงตัวจากไตรมาสก่อนหน้า และกำไรหลักที่ 10,762 ล้านบาท เพิ่มขึ้น 80% เมื่อเทียบกับงวดเดียวกันของปีก่อน และ 4% จากไตรมาสก่อนหน้า
สำหรับปัจจัยสำคัญที่จะหนุนการเติบโตของกำไรหลัก ได้แก่ 1) กำไรปรับตัวดีขึ้นจากธุรกิจ PET (ปริมาณขายที่เพิ่มขึ้นและส่วนต่างราคา PET สำหรับตลาดทางตะวันตกและตลาดเอเชียที่ขยายตัวขึ้นเมื่อเทียบกับงวดเดียวกันของปีก่อน และส่วนต่างราคา PET ตามสัญญาทางตะวันตกที่เพิ่มขึ้น เมื่อเทียบกับงวดเดียวกันของปีก่อน 2) กำไรที่ปรับตัวสูงขึ้นจากธุรกิจ IOD ซึ่งมีปริมาณขายที่เพิ่มขึ้น และส่วนต่างราคา MTBE ที่ขยายตัวขึ้น  และ 3) ส่วนแบ่งกำไรจาก Oxiteno เริ่มรวมสินทรัพย์เข้ากับการเงินตั้งแต่ไตรมาส 2/65 เป็นต้นไป ทั้งนี้ ทางฝ่ายวิจัยยังคงแนะนำ “ซื้อ” ราคาเป้าหมาย 65 บาท